สรุปผลการศึกษาเรื่อง
การช่วยเหลือเยียวยาสตรีหม้ายและเด็กกำพร้าเนื่องจากสถานการณ์
ความไม่สงบใน 3 จังหวัดชายแดนภาคใต้ (ปัตตานี  ยะลา  นราธิวาส)







                            โดย นายอรรคพล  ศศะภูริ


สถานการณ์ความไม่สงบและความรุนแรงในสามจังหวัดชายแดนภาคใต้  ได้ก่อให้เกิดความสูญเสียอย่างใหญ่หลวงทั้งด้านชีวิตและทรัพย์สิน  ส่งผลกระทบต่อสภาพความเป็นอยู่และการดำรงชีวิตของประชาชนเป็นอย่างยิ่ง  และประชากรกลุ่มหนึ่งที่ต้องประสบความทุกข์ยากอย่างหนัก คือ กลุ่มสตรีหม้ายและเด็กกำพร้า ซึ่งต้องสูญเสียทั้ง “สามี”  “บิดา” และผู้นำหรือหัวหน้าครอบครัวที่ถูกลอบทำร้ายจนเสียชีวิต  และบุคคลกลุ่มนี้จำเป็นที่รัฐจะต้องให้การพัฒนาคุณภาพชีวิตอย่างรอบด้าน เพื่อให้สามารถดำรงชีวิตได้อย่างมั่นคงปลอดภัย


การศึกษาเรื่องการช่วยเหลือเยียวยาสตรีหม้ายและเด็กกำพร้าเนื่องจากสถานการณ์ความไม่สงบในสามจังหวัดชายแดนภาคใต้ (ปัตตานี  ยะลา นราธิวาส) เพื่อกำหนดแนวทางและวิธีการการบูรณาการทุกภาคส่วนของสังคมทั้งภาครัฐ เอกชน องค์การปกครองส่วนท้องถิ่น ภาคประชาสังคม เพื่อร่วมกันพัฒนาคุณภาพชีวิตสตรีหม้ายและเด็กกำพร้าอย่างมีพลังและสร้างสรรค์



จากการศึกษาการช่วยเหลือเยียวยาสตรีหม้ายและเด็กกำพร้าเนื่องจากสถานการณ์ความไม่สงบในสามจังหวัดชายแดนภาคใต้  พบว่า ในมิติด้านสังคม สตรีหม้ายและเด็กกำพร้ายังสามารถดำเนินชีวิตได้ปกติไม่ได้รับผลกระทบที่จะบั่นทอนการดำเนินชีวิตในถิ่นที่อยู่อาศัยมากนัก  หากแต่ยังได้รับความเอาใจใส่  ดูแลช่วยเหลือกันเพิ่มมากขึ้น  ซึ่งทำให้สตรีหม้าย ยังยืนยันในการอยู่อาศัยในภูมิลำเนาเดิม ถึงแม้สถานการณ์ความไม่สงบยังดำรงอยู่ ส่วนหนึ่งก็เพราะยังมีเครือญาติ ทรัพย์สิน อาชีพ และความรักในถิ่นที่อยู่


มิติด้านเศรษฐกิจ  พบว่า  สตรีหม้ายและเด็กกำพร้ามีรายได้ลดลง  เพราะต้องสูญเสียหัวหน้าครอบครัว ซึ่งเป็นเสาหลักในการหารายได้สู่ครอบครัว บางครั้งจึงจำเป็นต้องขอรับการสงเคราะห์ช่วยเหลือจากทางราชการ  โดยเฉพาะเบี้ยยังชีพรายเดือนที่ช่วยเหลือแก่เด็กกำพร้า  จนกว่าจะจบปริญญาตรี หรือเลิกการศึกษาไปก่อนจบปริญญาตรีก็ตาม


มิติด้านสุขภาพ  พบว่า  สุขภาพทางกายของสตรีหม้ายและเด็กกำพร้า  ไม่เป็นปัญหาในการดำรงชีวิต  แต่สุขภาพทางจิตใจคงต้องได้รับการเอาใจใส่ดูแลจากทางราชการที่เกี่ยวข้องเป็นระยะด้วย


มิติด้านการศึกษา  พบว่า  สตรีหม้ายต้องการพัฒนาคุณภาพชีวิตด้านนี้ด้วยวิชาความรู้ที่สามารถนำไปประกอบอาชีพหรือแนะนำสั่งสอนผู้อื่นต่อได้  และยังต้องการจัดที่ทัศนศึกษาต่างพื้นที่ และแลกเปลี่ยนมุมมองของชีวิตกับสตรีในภูมิภาคอื่น  ส่วนเด็กกำพร้าต้องการทุนการศึกษาเพื่อสนับสนุนการศึกษาได้อย่างที่เคยวางแผนไว้ในขณะที่บิดายังมีชีวิตอยู่


ส่วนภาคราชการ  องค์กรปกครองส่วนท้องถิ่น  รวมถึงภาคประชาสังคมและองค์การภาคเอกชน ที่มีส่วนช่วยเหลือและพัฒนาคุณภาพชีวิตของสตรีหม้าย   และเด็กกำพร้าในภาพรวมของ 4 มิติดังกล่าว ก็ได้ดำเนินการตามบทบาทภารกิจหน้าที่  หลักเกณฑ์ที่ถูกกำหนดไว้อย่างชัดเจนและรัดกุมแล้ว โดยเน้นการดำเนินการอย่างรวดเร็ว ถูกต้อง และเป็นธรรม

สำหรับข้อเสนอแนะของผู้ศึกษามีดังนี้


1.  การบูรณาการความร่วมมือทุกภาคส่วน เพื่อการช่วยเหลือเยียวยาและพัฒนาคุณภาพชีวิตสตรีหม้ายและเด็กกำพร้า  ควรยึดยุทธศาสตร์เพื่อการพัฒนาคุณภาพชีวิตที่ยั่งยืน  โดยใช้กลไกของ บ้าน โรงเรียน มัสยิด /วัด ประสานความร่วมมือกับส่วนราชการ ตามแนวพระราชดำริ “เข้าใจ เข้าถึง พัฒนา”  เพราะเป็นการใช้กลไกของพื้นที่เป็นพลังสำคัญในการขับเคลื่อนยุทธศาสตร์ดังกล่าว


2.  การพัฒนาคุณภาพชีวิตของสตรีหม้ายและเด็กกำพร้า ควรใช้ทุนทางสังคม เป็นส่วนเสริมการพัฒนาคุณภาพชีวิต เพราะทุนทางสังคมถือเป็นทุนสำคัญที่เสริมสร้างวิถีชีวิตที่ดีงามของคนในสังคม และสนับสนุนการพัฒนาเศรษฐกิจ สังคมและการปกครองของประเทศไทย มาช้านาน โดยเฉพาะอย่างยิ่งการบรรเทาความรุนแรงและแก้ปัญหาในยามเกิดวิกฤตทางเศรษฐกิจและสังคม การแก้ปัญหาและฟื้นฟูให้คนไทยและสังคมกลับมาดำรงสถานะเดิม จำเป็นต้องอาศัยทุนทางสังคมช่วยสนับสนุน

การช่วยเหลือเยียวยาและพัฒนาคุณภาพชีวิตสตรีหม้ายและเด็กกำพร้าควรกำหนดเป็นวาระแห่งชาติเพื่อให้กลุ่มคนเหล่านี้สามารถปรับตัวและดำรงชีวิตอยู่ในสังคมได้ตามปกติ โดยการเสริมสร้างความเข้มแข็งแก่ครอบครัวแม่หม้ายและเด็กกำพร้า  ซึ่งมีรายละเอียด ดังนี้

ระดับนโยบาย
                         1)รัฐต้องสนับสนุนให้เกิดระบบสวัสดิการที่ออกแบบเฉพาะ เพื่อรองรับกลุ่มของ    แม่หม้ายและเด็กกำพร้าให้สามารถได้รับความช่วยเหลือ ในระยะสั้นและระยะยาว
2) รัฐต้องมีมาตรการในการเสริมพลังหรือความเข้มแข็งแก่ครอบครัวแม่หม้ายและเด็กกำพร้า ทั้งในด้านความรู้  การอบรมดูแลลูก  การจัดการปัญหาทางเศรษฐกิจ  ความสัมพันธ์ทางสังคม เพื่อสนับสนุนให้เกิดการพึ่งตนเองในระยะยาว

3)รัฐต้องสนับสนุนการเพิ่มศักยภาพในเรื่องงานอาชีพและการมีรายได้ให้แก่หัวหน้าครอบครัวที่ต้องดูแลลูกโดยลำพัง

4)รัฐต้องส่งเสริมและสนับสนุนให้มีการจัดบริการสวัสดิการเสริมที่จำเป็นให้แก่แม่หม้ายและเด็กกำพร้าเพื่อหนุนเสริมให้สามารถกระทำบทบาทหน้าที่ในฐานะครอบครัวอย่างมีประสิทธิภาพ

5)รัฐต้องส่งเสริมให้มีระบบฐานข้อมูลของแม่หม้ายและเด็กกำพร้าเพื่อนำไปใช้ในการตัดสินใจ

ระดับปฏิบัติมีแนวการปฏิบัติที่สำคัญดังนี้


1)  การให้การสงเคราะห์เฉพาะหน้า  เช่น การให้ความช่วยเหลือด้านเงินทุน การจัดบริการให้คำปรึกษากรณีภาวะวิกฤต  โดยการส่งเสริมหรือกระตุ้นให้ครอบคัวมีโอกาสทบทวนตนเอง 
ค้นหาคุณค่าและศักยภาพที่มีในตนเอง


2)  การเสริมพลังหรือหรือความเข้มแข็งแก่ครอบครัว  เช่น การส่งเสริมกิจกรรมเชิงกลุ่มหรือเครือข่ายของกลุ่มที่เผชิญปัญหาแบบเดียวกัน  หรือการฝึกอบรมทักษะการบริหารจัดการของตนเอง


3)  การเพิ่มศักยภาพในเรื่องงานอาชีพและการมีรายได้ 


4)  การจัดบริการเสริมที่จำเป็นให้แก่ครอบครัว โดยอาสาสมัครในชุมชนนั้น


5)  การจัดระบบข้อมูลเพื่อใช้ในการตัดสินใจ  เพื่อใช้เป็นข้อมูลในการวางแผนพัฒนาความมั่นคงของครอบครัวในลักษณะนี้ให้มากขึ้น

